Lørdag eftermiddag blev de første 100 af de 3.500 tilmeldte til WALKin sendt afsted.

Klokken 14.00 blev de første deltagere ved WALKin sendt afsted mod Aalborg. En af deltagerne er Jan, som er afsted med sin kone. - Det er for at komme ud og være sammen og få noget social kontakt efter en lang nedlukning. Få nogle gode naturopleveler og mærke verden igen. Han har ikke trænet op til dagens arrangement, og selvom han har løbet før, er han spændt på at skulle bevæge sig i så lang tid. - Jeg glæder mig mest til at gå gennem Hammer Bakker og gå igennem tunnelrøret. Og så selvfølgelig at komme i mål. Venindegruppe ser frem til kold fadøl Blandt de omkring 100 deltagere, der tog den tidlige start fra Hjallerup, var også en venindegruppe, der havde set frem til dagens oplevelse. - Vi har meldt os til, fordi det er hyggeligt at gå tur. Vi satser på, det bliver en god tur. Venindegruppen plejer at gå ture på fem til 10 kilometer, så de var lidt spændte på, om de kunne klare alle 27 kilometer. - Vi tager det fem kilometer ad gangen. Og så satser vi på, vi når i mål inden for tidsgrænsen. De ser frem til at nå frem til målet i Aalborg, hvor der vil være mulighed for at købe mad og drikke. Og de har ikke planer om at gå 27 kilometer igen i morgen. - Vi kommer helt sikkert til at kunne mærke det. Jeg bliver øm i stængerne og i ryggen. Klokken 15.00 blev de lidt hurtigere sendt afsted, og klokken 16.00 blev de, der er mest raske til bens, sendt afsted. Alle skal igennem Limfjordstunnelen og ender ved Honnørkajen i Aalborg.